AlexejDobrolubov/national_council_slovak_2010 huggingface dataset:
9. schôdza NR SR - 5.deň - A. dopoludnia
Dátum: 2020-07-14
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

112. Pán poslanec, plne s vami súhlasím. Tu ide o politizáciu nezávislého orgánu, politizáciu komisárky pre deti a mňa veľmi mrzí, že sa na politiku idú zneužívať dokonca aj deti. Ich ochrana by naozaj mala byť svätá a my by sme mali urobiť maximum pre to, aby sme zabezpečili nezávislosť komisárky od štátnej moci, a vy robíte presný opak. A viete, mňa zaráža aj ten proces, aby som vás doplnil, tak tuto poslanci, a boli to poslanci z ľudskoprávneho výboru pani Marcinková a pán Pollák, sa dostali zjavne do nejakého sporu s pani Tomanovou a teraz na základe toho predložili svoj poslanecký návrh. Ten bol úplne nezmyselný, na základe toho návrhu by mohli odvolať aj pápeža. A tak prišli s tým, že pán minister namiesto nich nech urobí robotu a nech sem prinesie zákon v skrátenom legislatívnom konaní, čím obíde akýkoľvek pripomienkový proces a budú to mať spláchnuté už na tejto schôdzi a môžu rýchlo Tomanovú odvolať, hneď v septembri. Toto je pointa. Ale takto, preboha, nemôže fungovať legislatívna práca. Veď tu musia dôjsť nejaké konzultácie, o ktorých pán poslanec hovorí, o tom, že musíme hovoriť s občianskou spoločnosťou, s odbornou verejnosťou a tak ďalej, takže toto je vyslovene príkre porušenie každého legislatívneho procesu a obrovský precedens. Dneska to robíte komisárke pre deti, zajtra to urobíte prokurátorovi, potom sudcom a budete si tu odvolávať každého, kto vám bude nepohodlný. Takto to fungovať nemôže! OSN hovorí o stabilite komisára a to znamená stabilita v tom zmysle, aby si ho nemohla odvolať každá vláda, ako sa jej zachce, lebo naozaj sa zamyslite nad budúcnosťou. Dobre, teraz odvoláte pani Tomanovú, potom si tam zvolíte svojho. Akonáhle sa zmení vláda, toho vášho niekto odkrágľuje, lebo si povie, že nie je nezávislý, vymyslí sa nejaký argument, ako pán poslanec, kávovar, a bude odvolaný a tak to bude robiť každá ďalšia vláda, lebo takto jej nastavujete možnosť. Toto nie je iba o jednej osobe, toto bude platiť navždy a vy tu teraz vytvárate pozíciu, že komisárka pre deti už nikdy viac nebude nezávislá. Pozor na to! Ďakujem.
9. schôdza NR SR - 5.deň - A. dopoludnia
Dátum: 2020-07-14
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

102. Ďakujem pekne, pán poslanec, za veľmi presné argumentovanie. Kľúčom k celému problému je pojem nezávislosť a mám taký pocit, že kolegovia nepochopili, že tu sa myslí nezávislosť od štátnej moci. Komisárka má byť nezávislá od parlamentu, od vlády, od štátnej moci, lebo inak ju môže kedykoľvek ktorýkoľvek vládny poslanec odvolať za to, že sa mu znepáčila a tým pádom je len nástrojom štátnej moci a nie je nezávislá. Toto je pointa. A vy teraz vytvárate akúsi hlavu 22. Vy ako štátna moc idete prijať zákon, že vy môžte určiť, kedy bude komisárka nezávislá. Veď to je v rozpore s pointou! To znamená, že vy teraz dostávate nástroj, aby ste kedykoľvek mohli odvolať kohokoľvek a dať tam svojho človeka, a keď v najbližšom čase ten druhý nový človek, ktorého si vyberiete, náhodou nebude poslúchať a nejaké dieťa z niekoho z vás v nejakom súdnom spore bude proti vašim záujmom konať, no tak ho odvoláte a dáte tam ďalšieho, ktorý vaše dieťa ochráni. Toto je neuveriteľné! Toto je v čírom rozpore s OSN, v čírom rozpore s Parížskymi princípmi. A viete teraz, aké budú tie dôvody nezávislosti? To by ma zaujímalo. Tu sa pán poslanec jeden prihlásil k tomu, že problémom pani Tomanovej momentálne je, že vybrala kávovar od zlej firmy, a preto neni nezávislá. A teraz vy budete pani Tomanovú v skrátenom legislatívnom konaní prijímať zákon a odvolávať na základe toho, že vybrala zlý kávovar. Toto je nová vláda! To je neuveriteľné! Alebo že je malá odborníčka. Pani Tomanová, nech si o nej myslíte, čo chcete, je PhD., dlhodobá ministerka práce, v problematike sa vyzná, prednáša na vysokých školách. Kto ju má súdiť? Človek, ktorý; teda možnože by ju mohol súdiť minister školstva, ten na to má svoj titul, ale vy, kolegovia, sa naozaj takýmto spôsobom chcete venovať diskusii, že budete znevažovať odborníkov a krágľovať ich politicky, ako sa vám zachce? Toto je celé zlé!
35. schôdza NR SR - 2.deň - A. dopoludnia
Dátum: 2021-07-24
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

68. Pán Suja, len na vysvetlenie k tomu vetu, lebo rozumiem, že by ste očakávali, že keď s niečím nesúhlasíme, no tak to budeme vetovať, úplne tomuto pohľadu rozumiem. Len vysvetlenie. Pri lotérii sme nevetovali lotériu preto, lebo bolo nám teda sľúbené, že to pôjde v balíku aj s tou motiváciou pre zodpovedných o uvoľňovaniach. A hlavne súhlasil s tým minister zdravotníctva, je to jeho rezort a pokiaľ teda minister zdravotníctva s tým nemá vážny problém, nie je to zas úplne taká vec, že by sme si ľahali na koľajnice, len vravíme, že, bohužiaľ, to teda dehonestuje naozaj ten, pre niektorých ľudí to dehonestuje a vám to pomáha v argumentácii, tú kvalitu tej vakcíny, ktorej naozaj veríme, že je kvalitná. A to, že sa takéto niečo urobilo, neznamená, že tá vakcína je menej kvalitnejšia. A ešte ste hovorili o rozpočte, že tam sme mali použiť veto. Tam to tiež nešlo, pretože my sme s veľkou časťou toho rozpočtu súhlasili, najmä napríklad s covidovými výdavkami sme súhlasili, to sme nemohli vetovať celé navýšenie rozpočtu, lebo by sme zablokovali napríklad odmeny pre zdravotníkov a podobné veci alebo preplácanie nemocniciam nákladov spojených s COVID-om, to sme, samozrejme, urobiť nechceli, preto sme len argumentačne namietali niektoré konkrétne položky. A ešte k tej experimentálnej vakcíne. Často sa to opakuje, páni, od vás, ja vás chcem opäť opätovne upozorniť, jediná experimentálna vakcína, ktorá tu bola, bol Sputnik. Tieto vakcíny sú... no áno, pán Suja, naozaj, to je jediná experimentálna, lebo nebola zaregistrovaná, bola používaná ako experiment, nemáme k nej výsledky, ale tieto ostatné vakcíny sú podmienečne schválené, teraz už dokonca Pfizer alebo EMA prijala žiadosť Pfizeru o normálne fungovanie vakcíny, čiže tá už nebude ani podmienečne, a to len znamená toľko, že okrem toho, že splnila všetky podmienky, tak každý mesiac musí veľmi podrobné dáta dokladovať, čiže je tam vlastne prísnejšia kontrola. Len aby ste chápali rozdiel medzi experimentálnou a podmienenou.
35. schôdza NR SR - 2.deň - A. dopoludnia
Dátum: 2021-07-24
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

48. Pán Kotleba, keď sme na koaličnej rade a na vláde, hlavne na koaličnej rade, keď sme preberali tie, tú lotériu k očkovaniu a ďalšie veci, tak tiež som bola taká, že no, neviem úplne, či je to úplne šťastné, ako to tí ľudia zoberú, ako to bude vyzerať. Však ja to teda naozaj úprimne vnímam tak, že tá vakcína sama osebe je obrovský bonus, ktorý zachráni život tým ľuďom a že to samé osebe by predsa malo stačiť a ľudia, keď chcú, tak sa dajú zaočkovať. Ale sme si povedali, že no dobre, no tak je to snaha urobiť niečo navyše, motivovať tých ľudí a keď to pôjde spolu s opatreniami, vďaka ktorým zodpovední, ja naschvál hovorím zodpovední ľudia, lebo myslím tým očkovaných, ale myslím tým aj ľudí, ktorí sú napríklad ochotní dodržiavať opatrenia alebo ochotní ísť sa otestovať, keď idú na hromadné podujatia, lebo aj to je druh zodpovednosti, tak keď zodpovední ľudia pocítia uvoľnenia a konečne trochu slobody, tak keď to dáme že dokopy, tak to bude motivácia pre tých ľudí. V takomto balíčku sme to boli ochotní podporiť. Ale pamätám si, že som vtedy hovorila Rišovi Sulíkovi, lebo on na tej koaličnej rade nebol, a hovorím mu teda tento svoj nejaký pocit, názor, takú dilemu, že neviem, či to úplne dobre bude vyzerať pre tých ľudí, a Rišo mi vtedy hovorí, že, Jani, počúvaj ma, tá lotéria, to je strašná blbosť, že to nebude fungovať, lebo vieš, čo sa stane? Tí ľudia, tí to zoberú tak, že čo to musí byť za produkt, keď k tomu ešte pribaľujeme niečo navyše alebo dávame peniaze, že... A zobere si to ĽSNS a budú hovoriť, to je, jak keď predávate hrnce. Počúvajte, tu teraz keď ste stáli, normálne som si povedala, že ja to musím povedať, ten Sulík zas mal pravdu. Nakoniec to dopadlo tak, že nešlo to v balíku, ako sme to my chceli, ale práve teraz rokujeme o tom, že naozaj my by sme chceli, aby bola tá motivácia vo väčšej slobode pre zodpovedných, čiže aj testovaných, aj očkovaných. Ale teda je pravda, že tá lotéria nebola šťastná aj podľa nás.
35. schôdza NR SR - 2.deň - A. dopoludnia
Dátum: 2021-07-24
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

20. Ondrej, my sme teda veľmi radi, že OKS je tu s nami a že doslova chcem povedať, že som hrdá na to, že ste v našom klube. Ste veľmi silným hlasom rozumu. Aj keď sa nezhodneme úplne vo všetkom, čo sa týka napríklad povinného očkovania, tak to nie je preto, že si my nemyslíme, že očkovanie je potrebné. Práve naopak, ako si hovoril, tam sa úplne zhodneme. My si len myslíme, že to povinné očkovanie vďaka práve takémuto antivaxerskému loby by narobilo viac škody ako úžitku a že ešte predsa sme len nevyužili všetky cesty, ako to nejakým spôsobom sa pokúšať tým ľuďom vysvetliť a predkladať im dáta. Ďakujem ti veľmi pekne za to vystúpenie aj za to, ako vždy, za ten rozumný a racionálny tón. Ono v tejto debate to veľmi dobre padne, najmä po včerajšku. Myslím si, že kolegovia by si v tejto, keby si kolegovia brali príklad od teba v tejto diskusii, tak by bola oveľa rozumnejšia a kľudnejšia. Ďakujem ti veľmi pekne a súhlasím so všetkým, čo si povedal.
35. schôdza NR SR - 1.deň - B. popoludní
Dátum: 2021-07-23
Poslanec: Bittó Cigániková, Jana (SaS)
Druh vystúpenia: Vystúpenie

72. Veľmi sa ospravedlňujem, kolegovia, za meškanie. Chcem vás teda poprosiť, vážení prítomní, v súlade s § 73 ods. 1 zákona o rokovacom poriadku som bola určená Výborom Národnej rady pre zdravotníctvo za spravodajkyňu k návrhu uvedeného zákona k tlači 614. Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy, a to umožniť maximálnu možnú slobodu ľuďom a zároveň zachovať bezpečnosť. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokoval ústavnoprávny výbor a Výbor Národnej rady pre zdravotníctvo. Za gestorský výbor navrhujem Výbor Národnej rady pre zdravotníctvo s tým, že uvedené výbory predmetný návrh zákona prerokujú ihneď. Pán predsedajúci, prosím, otvorte rozpravu.
35. schôdza NR SR - 1.deň - A. dopoludnia
Dátum: 2021-07-23
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

40. Ďakujem pekne. Pán Kotleba, mali ste námietky, otázky, obavy, asi takto to nazvať, ktorým ja úprimne rozumiem, že vy ich môžte mať. A nie ste jediný, ktorý ich má. Počúvam a vnímam to teda všade okolo, preto si myslím, že by sme mali hovoriť k veci a mali by sme vám sa snažiť na tie otázky alebo obavy odpovedať vecne. Budem sa o to snažiť, keď budeme hovoriť o veci samotnej. Teraz hovoríme o skrátenom konaní, tak nebudem, ani nestihnem v jednej faktickej odpovedať na všetko, ale chcem vám dať prísľub, že teda budem spravodajca, keď sa budeme baviť vecne k obsahu zákona a budem tu snahu vám vysvetliť, ako to vnímame, ako to vidíme my. Ale vecne ste hovorili k skráteniu o tom, že nevidíte mimoriadnu okolnosť. Tak vám chcem vysvetliť, ako to vidím ja, prečo vnímam toto ako mimoriadnu okolnosť. Podľa mňa aj to, že až teraz o tom zákone rokujeme, je chyba, preto lebo aj v zelenej fáze COVID automat hovorí o tom, že napríklad nemôžme ísť na hromadné podujatie akéhokoľvek druhu nad tisíc ľudí, aj keď máme zelenú fázu a nie sú tu dokopy žiadni nakazení, čo považujeme za nie úplne správne. A keď povieme ľuďom, že môžu ísť viacerí na hromadné podujatia, podmienkou bude pre, buď očkovanie, alebo pre neočkovaných, čiže žiadne dve kategórie, všetci ľudia majú možnosť vstupu, pre očkovaných teda očkovanie, pre neočkovaných to bude test, tak umožníme pre tých ľudí viac slobody. A to tu už malo byť pred mesiacom, a nieže teraz, už teraz je neskoro. A keby sme to neurobili teraz, tak zase je to až o mesiac a jednoducho zbytočne ľuďom berieme slobodu. Aj očkovaným, aj neočkovaným, pretože opakujem, je tam možnosť aj pre tých neočkovaných, tá možnosť toho testu. Tak to len k tej mimoriadnej okolnosti. Čím skôr tento zákon schválime, tým lepšie. Ďakujem pekne.
32. schôdza NR SR - 6.deň - A. dopoludnia
Dátum: 2021-06-25
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

24. Pán poslanec Kuffa, ďakujem za kľudný tón, vážim si to. Nemusíte mi vysvetľovať, ako vnímate vy začiatok života, úplne to chápem. Je to ten, ktorý som čítala včera, je to ten taký genetický alebo embryonálny pohľad, kedy hovoríte o tom, že to počatie, ten život začína vlastne tým splynutím buniek. A ja som vám včera sa snažila otvoriť oči, že ja rozumiem, že je nejaká skupina obyvateľov, veľmi podstatná, ktorá si myslí, že toto je ten moment, kedy začína život. Ale ja som vám včera prečítala ďalšie, ďalších päť pohľadov, kde je rozdielne. Ja sa skôr možno na ten ľudský život dívam z toho neurologického pohľadu asi, to znamená, že myslím si, že to, čo robí človeka človekom, je mozgová aktivita, že to vnímanie trápenia, bolesti, ale aj pocitov šťastia, uvedomenie si samého seba v nejakom momente, možnosť cítiť, keď mi niekto ubližuje, či už fyzicky alebo psychicky, že tak nejak sa snažím vám vysvetliť, že, že sú aj ľudia, ktorí sa na to dívajú inak. Nie, keby som si naozaj úprimne myslela, že, že niekomu ubližujem, tak by som nikdy s takýmto niečím nesúhlasila. Ja vám hovorím, ja si úprimne myslím, že v tom momente to embryo, ten plod, ktorý nerozporujem, že v budúcnosti, samozrejme, môže byť dieťaťom a životom, ale v tom momente ešte necíti a nevníma. A preto, a na rozdiel od tej matky, ktorá cíti a vníma. A preto sa vám snažím vysvetliť, že sú aj iné pohľady. Nemyslíme to zle, len vám vravíme, pozerajte sa viac aj na tú cítiacu matku. A čo sa týka tej kuchynskej linky a dieťaťa, rozumiem, ako ste to mysleli, ale vy vlastne prikazujete tej matke, aby tú kuchynskú linku zložila bez ohľadu na to, či chce alebo nechce. Ja nerozporujem, že bude z toho embrya dieťa, keď sa tak matka rozhodne. Len rozporujem to, že ona má jediná právo rozhodnúť, či bude alebo nie.
32. schôdza NR SR - 5.deň - B. popoludní
Dátum: 2021-06-24
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

183. Pán poslanec Baránik, pán poslanec Žiak, pán poslanec Stančík, veľmi pekne ďakujem za to, že ste si ma v tejto búrke hejtu zastali, padne to dobre. Pani poslankyňa Tabák, pani poslankyňa Sulanová, ďakujem veľmi pekne, že bolo počuť aj ženské názory, a dokonca si vážim aj to, že teda rôzne, že sme videli to spektrum, a je to pochopiteľné. Pán poslanec Kočiš, veľmi pekne ďakujem, že napriek tomu, že sme úplne inde hodnotovo, názorovo, tak ste mali jeden veľmi slušný príspevok. Ďakujem. A všetci ostatní páni, prosím vás pekne, vy si uvedomujete, že ste reagovali na článok, ktorý som prečítala, článok Matúša Ritomského z roku 2014, pretože to ešte stále platí, lebo tie argumenty sú stále rovnaké, že som nič iné neurobila, len som prečítala článok Matúša Ritomského, ktorý teda pojednáva o práci biológa Scotta Gilberta, ktorý nám ukázal rôzne pohľady na to, kedy začína život. Nič iné som neurobila, len som vám teda prečítala, ako všelijak sa dá pozerať na začiatok života, a poprosila vás o pochopenie, že nielen ten váš pohľad existuje, pretože my, my sme... my máme iný a jednoducho je tu rôzne spektrum spoločnosti, ktoré má, a každé má teda iný pohľad na ten začiatok. Chcela som vám úprimne ukázať, že to nie je o zle a dobre, a prosila som vás o pochopenie, aby ste ma nevnímali ako zlo. Skúste si prejsť, pozrieť svoje faktické poznámky. Skúste si pozrieť tie osobné urážky. Ani jeden z vás ostatných nereagoval k veci. Všetci ste reagovali na mňa osobnými urážkami. Páni, to vy máte byť to dobro? Naozaj? (Potlesk.)
32. schôdza NR SR - 3.deň - A. dopoludnia
Dátum: 2021-06-22
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

163. Kolega Raši, vaše vystúpenie bolo teda oveľa vecnejšie, ako bývajú vaše tlačovky. Musím povedať, že máte pravdu úplne, v tom, čo zaznelo, takto sa to robiť nemá. Vyčítala som som to vašej vláde, vašim ministrom, vyčítala som to ministrovi Krajčímu, teraz som to vyčítala pánovi ministrovi Lengvarskému. Je to narýchlo. Áno. Dôvod, prečo je to narýchlo, čo som dostala teda ako informáciu, je najmä Prešov, a to, že teraz obhliadky nefungujú. Vo výsledku by to totiž znamenalo konkrétne v Prešove, kde bola zrušená súťaž, pretože tam bol iba jeden uchádzač s privysokou cenou, by to znamenalo, že by musel byť urobený povinný rozpis pre lekárov. A to je presne to, čo nechceme predsa, tak sa robia pre to kroky, čo akceptujem ako dôvod takéhoto zrýchleného konania. No a ešte, samozrejme, dohľad, že pokiaľ je potrebný dohľad pri nejakom prípade, tak momentálne Úrad pre dohľad tento dohľad robiť nevie a robia sa tu zmeny. Čo chcem ale povedať, že práve preto, že to bolo takto narýchlo, som už v stredu vám doručila návrh, ktorý, ktorý, ktorý v podstate je úplne toto isté. Samozrejme, áno, bol tam chaos, boli tam zmeny. Sama som ich vyčí... vytýkala. Viete dobre, že som ani na výbore nepripustila, preto sa ten pozmeňovák dáva tu, aby bol robený narýchlo. To všetko je úplne v poriadku, vecne máte pravdu, ale, ale jednoducho procesne je to odôvodniteľné v tomto prípade a nevyhnutné práve preto, aby lekári nemuseli byť povinne rozpisovaní s tým, že obavy lekárov o to, že budú povinne rozpisovaní aj po tejto zmene, úplne chápem, akceptujem. A opätovne hovorím, keď sa toto stane v jedinom prípade, pretože nám pani predsedníčka ÚDZS sľúbila, že sa to nestane, ak sa to stane v jedinom prípade, nech sa lekáru, lekári ozvú. Máme prísľub, že budeme o tomto vedieť potom komunikovať a robiť prípadne korekcie, ktoré budú potrebné. Ďakujem pekne.
32. schôdza NR SR - 3.deň - A. dopoludnia
Dátum: 2021-06-22
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

155. Kolega Taraba, Martin Klus sa od začiatku snaží, aby Slováci mohli práveže cestovať po Európe a po svete, práve preto sa snaží vykomunikovať a vyrokovať podmienky, keď vám smiem pripomenúť, očkovací preukaz a vstupu, podmienky vstupu do nejakých krajín sú súčasťou našich životov už dlhé, dlhé roky, to nie je novinka, a teda náš štátny tajomník sa snaží, aby aj Slováci mohli cestovať aj v tejto ťažkej situácii po svete, pretože neexistuje žiadne také právo, ako právo šíriť nákazlivú a smrteľnú chorobu, a už vôbec nie toto právo, nie je cez... cezhraničné, takže či, čo Slovensko urobí, je na nás, ale vidíme, že iné krajiny, samozrejme, tiež reagujú, a Martin Klus sa snaží, aby aj Slováci mohli cestovať do iných krajín. Čo sa týka výsledkov, pán Mazurek tu hovoril o tom, že čo je vedecké a čo nie je vedecké a že je môj názor verzus jeho názor a podobne, lebo aj pán Kočiš to spomínal, ktorý má inak vecné, vecné príspevky, ale čo sa týka očkovania, tam sa naozaj nemám prečo s vami zhodnúť, pretože ono je to takto, to nie je že môj názor proti vášmu, to je tak, že štúdia na vakcínu Comirnaty od Pfizeru sa robila na 2 300 deťoch vo veku 12 až 15 rokov. Približne polovici dali vakcínu, druhej polovici dali tzv. placebo, čiže nie vakcínu a predstavte si, 16 prípadov z tých, ktorí dostali placebo, dostalo COVID, a nula prípadov z tých, ktorí dostalo vakcínu, no pre mňa ako pre matku je to úplne jednoznačné. V Banskej Bystrici sme mali 80 prípadov, len v Banskej Bystrici v jednej nemocnici, detí, ktoré mali COVID, najmladšie malo, malo 15 rokov a tie deti sú nositeľmi a môžu napríklad moje deti nakaziť, aj keď im nič nebude, moju maminu, ktorá je staršia. Takže takto to funguje na národnej úrovni a je úplne v poriadku, že s tým treba niečo robiť. Čo nie je v poriadku, je šíriť právo na, teda hovoriť o... (Prerušenie vystúpenia časomerom.)
32. schôdza NR SR - 3.deň - A. dopoludnia
Dátum: 2021-06-22
Poslanec: Bittó Cigániková, Jana (SaS)
Druh vystúpenia: Vystúpenie v rozprave

130. Ďakujem. Ja sa ospravedlňujem, že som nedokončila (neutíchajúci ruch v sále a zaznievanie gongu), ja som tam videla sedem niečo a to bolo sedem niečo, čo uplynulo, a nie, čo mi zostáva. Tie dve minúty som mohla dokončiť, ale aspoň budú plynule nadväzovať určite šťavnaté faktické poznámky (povedané so smiechom), na ktoré sa teším. No k tej povinnosti, kde úplne rozumiem, že lekári sa obávajú toho (neutíchajúci ruch v sále a zaznievanie gongu), že niekto im napíše povinnosť ísť obhliadať mŕtvych bez ohľadu na to, či sa ich spýta, či chcú, či nechcú, a jednoducho, samozrejme, že o toto nestoja, je to úplne pochopiteľné. Volala som preto s predsedníčkou úradu pre dohľad pani Blahovou, ktorá mi hovorila o tom, že už teraz majú vybavené obhliadky, že nikto nebude napísaný ako povinnosť. Táto povinnosť, opakujem, bola aj predtým v zákone presne takisto ako teraz, keď sa organizátorovi nepodarí zohnať lekára, ktorý chce na dobrovoľnej báze obhliadať, musíme predsa tým ľuďom zabezpečiť tú službu, nemôžme nechať tam niekde toho nebohého v domácnosti nezaopatreného. Jednoducho toto musí byť v zákone ako nejaké, nejaké zadné dvierka. Ale už teraz má úrad pre dohľad (neutíchajúci ruch v sále a zaznievanie gongu) zabezpečené obhliadky po celom Slovensku. Poprosila som lekárov a hovorím to aj tu verejne, ak sa stane, že niekto z vás bude o... bude napísaný povinne na obhliadku bez toho, aby mal o to záujem ako dobrovoľník, dajte nám, prosím vás, vedieť osobne, predložím návrh tak, ako som ho tu opisovala, tak ako to vidím reálnejšie, ako súťaž s cenou bez zbytočných bariér a budeme sa o tom na ministerstve s pánom ministrom rozprávať. Ale pokiaľ sa toto nebude diať, nie je dôvod tento návrh zákona nepodporiť, ja mu teda osobne a SaS, my mu šancu dáme. Ďakujem veľmi pekne.
8. schôdza NR SR - 2.deň - B. popoludní
Dátum: 2020-06-04
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

53. Pán kolega Kočiš, ja som si aj sprvu robil poznámky k tomu vašemu vystúpeniu s tým, že budem reagovať, ale potom som upustil od toho, lebo to vaše vystúpenie bolo na takej intelektuálnej úrovni a takej vnútornej logike, že som si povedal, že na toto jednoducho nemám. Ja by som len sa pozastavil nad tým, že prečo sa fixujete na pani podpredsedníčku vlády, a dá sa povedať, že hrubo sa voči nej vyjadrujete. Ja s týmto mám problém. Je to predsa len dáma, žena a takýmto spôsobom, naozaj hlavne tým, že ona nie je primárnym proponentom tohto zákona. Sme tu viacerí, ktorí, na ktorých by ste sa mohli obracať a mohli by ste nám tu takto hrubo nadávať, to by bolo znesiteľnejšie. Ale naozaj mám problém s tým, aby ste na pani podpredsedníčku, ktorá z môjho pohľadu nepovedala nič, čo by nebolo pravda alebo čo by bolo nelogické, aby ste sa takýmto primitívnym spôsobom na ňu osopili. Ďakujem.